Hei, denne artikkelen er over ett år gammel og kan inneholde utdatert informasjon

(Dagbladet): - På grunn av sykdom kan ikke Aurora opptre i Portland i kveld, meldes det på Facebook-siden til det norske stjerneskuddet, Aurora Aksnes.

Det er managementselskapet Made som representerer Aurora i Norge.

- Hun er oppe og går, men er operert for akutt blindtarmbetennelse, forteller manager Geir Luedy i Made til Dagbladet.

- Er hun på vei hjem?

- Vi holder på å se på flybilletter og slike ting nå. Hun skal slappe av litt og hente seg inn i Portland før hun flyr hjem, sier Luedy.

Resten av USA-turneen til Aurora er dessverre avlyst, får Dagbladet opplyst, men artisten skal stå på scenen i Halden 12. desember. Deretter venter spillejobber i Oslo, Stavanger, Tromsø og Drammen.

Over nyttår drar den kritikerroste sangeren etter planen til Singapore og Australia på turné.

Aurora nyter for tida stor suksess med musikken sin og turnerer land og strand.

Allerede i 2014, i en alder av 17 år, imponerte hun stort på bransjefestivalen Bylarm. Dagbladets anmelder trillet terningkast seks.